PATVIRTINTA

|  |
| --- |
| Vilniaus miesto savivaldybės  administracijos direktoriaus  2021 m. birželio d.  įsakymu Nr. |

**VILNIAUS MIESTO SAVIVALDYBĖS BENDROJO UGDYMO MOKYKLOSE UGDOMŲ SPECIALIŲJŲ UGDYMOSI POREIKIŲ TURINČIŲ VAIKŲ VASAROS DIENOS UŽIMTUMO PASLAUGŲ APRAŠAS**

**I SKYRIUS**

**BENDROSIOS NUOSTATOS**

1. Vilniaus miesto savivaldybės bendrojo ugdymo mokyklose ugdomų specialiųjų ugdymosi poreikių turinčių vaikų vasaros dienos užimtumo paslaugų aprašas (toliau – Aprašas) nustato Vilniaus Šilo specialiojoje mokykloje, Vilniaus „Atgajos“ specialiojoje mokykloje, Vilniaus Verkiųmokykloje-daugiafunkciame centre, Vilniaus „Vilties“ specialiojoje mokykloje-daugiafunkciniame centre (toliau – mokyklos) besimokančių vaikų vasaros dienos užimtumo paslaugų tikslą ir uždavinius, paslaugų sudėtį, paslaugų teikimo organizavimą ir finansavimą.
2. Šiuo Aprašu privalo vadovautis mokyklos, organizuojančios vasaros dienos užimtumo paslaugas specialiųjų ugdymosi poreikių turintiems vaikams (toliau – Vasaros dienos užimtumo paslauga).
3. Aprašas parengtas siekiant sudaryti palankias sąlygas organizuoti vaikų vasaros dienos užimtumo paslaugas, plėsti socialinę mokyklų partnerystę, teikti pagalbą šeimai, užtikrinti galimybę vaikų tėvams (globėjams, rūpintojams) dirbti, o vaikams saugiai ir turiningai praleisti laiką vasaros metu ne tik mokyklos patalpose, bet ir kitose ugdymui, edukacijai, kultūrai, poilsiui pritaikytuose erdvėse.
4. Vasaros dienos užimtumo paslauga – socialinio poveikio priemonių visuma, užtikrinanti kokybišką dienos užimtumo organizavimą ir teikimą vaikams, turintiems specialiųjų ugdymosi poreikių, ir jų tėvams (globėjams, rūpintojams), gerinant jų gyvenimo kokybę bei užtikrinant socialinę integraciją, vadovaujantis galiojančiais teisės aktais.
5. Vasaros dienos užimtumo paslaugos tikslas – suteikti pagalbą vaikams ir jų šeimoms, atkurti ir stiprinti šeimų funkcijas, siekiant užtikrinti vaikų gerovę, padėti vaikų tėvams, globėjams, rūpintojams derinti darbo ir šeimos įsipareigojimus, įsitvirtinti bei išsilaikyti darbo rinkoje.
6. Vasaros dienos užimtumo paslaugų teikimo principai:
   1. orientacija į asmenį – teikiant paslaugas atsižvelgiama į vaiko, jo atstovų pagal įstatymą ir kitų šeimos narių poreikius, lūkesčius ir gebėjimus, pritaikant aplinką vaiko poreikiams;
   2. dalyvavimo – vaiko, jo atstovų pagal įstatymą ir kitų šeimos narių įtraukimas į sprendimų, susijusių su vaiko interesais, priėmimo procesus;
   3. aktyvinimo – didžiausio įmanomo vaikų, turinčių specialiųjų ugdymosi poreikių, užimtumas ir savarankiškumo siekimas jų kasdienėje veikloje;
   4. adekvatumo – paslaugų teikimas, atsižvelgiant į vaiko gebėjimus bei individualius poreikius;
   5. prieinamumo – paslaugos teikiamos kuo arčiau asmenų gyvenamosios vietos, turi būti pritaikytos naudotis vaikams, turintiems specialiųjų ugdymosi poreikių;
   6. bendruomeniškumo – paslaugų teikimas neatsiejamas nuo vietos bendruomenės gyvenimo, ją nuolat įtraukiant į įvairias veiklas;
   7. bendradarbiavimo – teikiant dienos užimtumo paslaugas bendradarbiaujama su švietimo įstaigomis, vaikų dienos centrais, teritoriniais vaiko teisių apsaugos skyriais, sveikatos apsaugos, teisėsaugos bei kitomis valstybės institucijomis;
   8. kūrybiškumo – paslaugos skatina vaikų individualių savybių raišką, patyrimą, domėjimąsi, mokymąsi ir pažinimą.
7. Apraše vartojamos sąvokos:
   1. s**ocialiai reikšmingo laisvalaikio ir užimtumo veikla** – vaikų laisvalaikio užimtumas, įtraukiant juos į prasmingas ugdymo, kasdienių įgūdžių lavinimo, saviraiškos skatinimo, meninių, fizinių gabumų lavinimo veiklas;
   2. **socialiniai įgūdžiai** – asmens savybių ir gebėjimų kompleksas, leidžiantis bendrauti su kitais žmonėmis bendruomenėje, orientuotis artimojoje ir socialinėje aplinkoje, socialinio (verbalinio ir neverbalinio) bendravimo patirtis;
   3. **kasdienio gyvenimo įgūdžiai** – vaiko gebėjimas prisitaikyti visuomenėje ir elgtis tinkamai, atlikti tokius įprastus veiksmus (atsižvelgiant į vaiko amžių), kaip apsipirkti parduotuvėje, pasigaminti maistingo ir sveiko maisto, sutvarkyti savo darbo ar žaidimų vietą, nusiprausti, patenkinti kitus kasdienio gyvenimo poreikius ir susidoroti su problemomis.
8. Teikiant Vasaros dienos užimtumo paslaugas bendradarbiaujama su Vilniaus miesto savivaldybės administracija (toliau – Savivaldybės administracija), vaiko tėvais (globėjais, rūpintojais), Valstybės vaiko teisių apsaugos ir įvaikinimo tarnybos prie Socialinės apsaugos ir darbo ministerijos Vilniaus miesto vaiko teisių apsaugos skyriumi, sveikatos, teisėsaugos bei kitomis valstybės institucijomis ir nevyriausybinėmis organizacijomis.
9. Vasaros dienos užimtumo paslaugos teikimo trukmė yra individualizuota. Paslauga teikiama atsižvelgiant į vaiko, jo atstovų pagal įstatymą ar kitų šeimos narių poreikius, gali būti teikiama kiekvieną darbo dieną nuo 4 val. iki 10 val. per dieną.

**II SKYRIUS**

**VASAROS DIENOS UŽIMTUMO PASLAUGŲ ORGANIZAVIMAS**

1. Vasaros dienos užimtumo paslaugų teikimą organizuoja mokyklos.
2. Vilniaus miesto savivaldybės administracija, organizuodama Vasaros dienos užimtumo paslaugų teikimą:
   1. planuoja ir skiria lėšų dienos užimtumo paslaugoms teikti pagal mokyklų pateiktus planuojamų užimti vaikų skaičius kiekvieną birželio–rugpjūčio mėnesio savaitę;
   2. vykdo Vasaros dienos užimtumo paslaugų teikimo priežiūrą ir kontrolę;
   3. viešina informaciją savo interneto svetainėse, socialiniuose tinkluose apie paslaugų teikimą ir galimybes gauti Vasaros dienos užimtumo paslaugas, nurodydama paslaugų teikėjo kontaktus.
3. Mokyklos tiesiogiai ir (ar) nuotoliniu būdu (telefonu, elektroniniu paštu, internetu) teikia informaciją asmenims apie teikiamas Vasaros dienos užimtumo paslaugas, galimybes jomis pasinaudoti, Vasaros dienos užimtumo paslaugų organizavimo bei teikimo tvarką.

**III SKYRIUS**

**ASMENYS, TURINTYS TEISĘ GAUTI VASAROS DIENOS UŽIMTUMO PASLAUGĄ**

1. Vasaros dienos užimtumo paslauga teikiama mokyklose besimokantiems 7–21 metų vaikams, turintiems specialiųjų ugdymosi poreikių.
2. Vasaros dienos užimtumo paslauga organizuojama šioms amžiaus grupės vaikams:
   1. 1 grupė – vaikai nuo 7 iki 11 metų;
   2. 2 grupė – vaikai nuo 12 iki 21 metų.
3. Vasaros dienos užimtumo paslauga organizuojama pasibaigus ugdymo procesui visos vasaros metu.
4. Vasaros dienos užimtumo paslauga teikiama, kai mokykloje susidaro didesnė nei 6 vaikų grupė.

**IV SKYRIUS**

**VASAROS DIENOS UŽIMTUMO PASLAUGŲ SUDĖTIS**

1. Vasaros dienos užimtumo paslaugos veiklos, teikiamos vaikams:
   1. užimtumas ir priežiūra nuo 4 val. iki 10 val. per dieną;
   2. atvežimo ir parvežimo paslauga;
   3. 3 kartų per dieną maitinimas, vienos dienos vaiko maitinimo išlaidos produktams – 3,88 Eur;
   4. vaikams paskirtų vaistų vartojimo priežiūros užtikrinimas;
   5. savitvarkos ir higienos įgūdžių lavinimas;
   6. dienos užimtumo užtikrinimas mokyklos patalpose, mokyklos teritorijoje, gamtoje, kitose vietose ir erdvėse;
   7. kasdienio gyvenimo ir socialinių įgūdžių ugdymas ir palaikymas;
   8. darbuotojų pagalbos vaikui užtikrinimas;
   9. dienos poilsio laiko užtikrinimas tam numatytos erdvėse;
   10. bendravimas;
   11. vaikų poreikius atitinkančios, fiziškai ir emociškai saugios aplinkos vaikų žaidimui, augimui, vystymuisi suteikimas;
   12. kitų, susijusių su socialiniu-kultūriniu bei fiziniu vaikų aktyvumu, paslaugų užtikrinimas, atsižvelgiant į individualius vaiko poreikius.

**V SKYRIUS**

**VASAROS DIENOS UŽIMTUMO PASLAUGOS ORGANIZAVIMAS IR TEIKIMAS**

1. Vaiko atstovai pagal įstatymą, vaikui pageidaujant ar pageidaujantys, kad vaikas gautų Vasaros dienos užimtumo paslaugas, specialiajai mokyklai pateikia prašymą (1 priedas) gauti Vasaros dienos užimtumo paslaugas.
2. Vasaros dienos užimtumo paslaugų teikėjas užtikrina, kad vaikams ir (arba) jų tėvams (globėjams, rūpintojams), bendruomenei ir suinteresuotoms šalims įvairiomis komunikacijos priemonėmis būtų pateikta išsami ir suprantama informacija apie teikiamą paslaugą ir vykdomą veiklą.
3. Su vaiko tėvais (globėjais, rūpintojais) sudaroma Vasaros dienos užimtumo paslaugos teikimo sutartis (2 priedas). Sutartį pasirašo vaiko tėvai (globėjai, rūpintojai) ir dienos užimtumo paslaugos teikėjo vadovas arba jo įgaliotas asmuo.
4. Mokyklos privalo užtikrinti dalyvių sveikatą ir saugumą, taip pat valstybės lygio ekstremaliosios situacijos operacijų vadovo nustatytas asmenų srautų valdymo, saugaus atstumo laikymosi ir kitas būtinas visuomenės sveikatos saugos, higienos, asmenų aprūpinimo būtinosiomis asmeninėmis apsaugos priemonėmis sąlygas.
5. Vasaros dienos užimtumo paslauga vaikui teikiama komandinio darbo metodu. Teikiant Vasaros dienos užimtumo dienos užimtumo paslaugas, vaikui sudaroma galimybė saugiai ir prasmingai praleisti laisvalaikį, ugdant jo kūrybiškumą, meninius, socialinius, kultūrinius, sportinius gebėjimus. Paslaugos turi būti orientuotos į individualius asmens poreikius, dėmesys sutelkiamas į gebėjimus ir galimybes, o ne į vaiko socialinę padėtį, negalią ir apribojimus. Taikant individualizuotus darbo metodus siekti, kad visos paslaugos sudarytų vientisą sistemą, būtų organizuojama kuo įvairesnės užimtumo veiklos, priklausomai nuo jo amžiaus ir poreikių, kad vaikas būtų įtrauktas į prasmingą veiklą, didinant jo funkcionalumą ir skatinant motyvaciją pačiam prisiimti atsakomybę už savo veiksmus bei spręsti iškilusias problemas.

**VI SKYRIUS**

**PASLAUGŲ TEIKIMO VAIKAMS, TURINTIEMS NEGALIĄ, SPECIFIKA**

1. Vasaros dienos užimtumo, darbo, laisvalaikio priemonės ir įranga turi būti pritaikytos atsižvelgiant į vaikų, turinčių negalią specialiuosius poreikius:
   1. užtikrinta pagalba vaikui;
   2. informacija pateikiama vaikui suprantama kalba, prireikus pasitelkiama alternatyvi komunikacija (paveikslėliai, piktogramos, nuorodos, ir pan.);
   3. ugdymo priemonės, instrukcijos pritaikytos, atsižvelgiant į vaiko individualius poreikius, galias, gebėjimus ir suvokimo lygį.
2. Turi būti užtikrinta vaikams, turintiems negalią, gydytojų paskirtų vaistų vartojimo priežiūra.
3. Turi būti užtikrinta saugi ir struktūruota aplinka bei sudarytos sąlygos ramiam dienos užimtumui.
4. Turi būti sudarytos galimybės daryti užsiėmimų pertraukas pagal individualius vaiko poreikius.
5. Kasdienių paslaugų teikimas turi būti lanksčiai pritaikomas prie esamos vaiko, turinčio negalią, būklės.
6. Vaikams, turintiems emocijų ir elgesio sutrikimų, turi būti apibrėžtos ir taikomos elgesio modeliavimo, agresijos prevencijos ir valdymo priemonės, užtikrinant jų ir kitų vaikų, gaunančių paslaugą, teises ir saugumą.

**VII SKYRIUS**

**PASLAUGŲ FINANSAVIMAS**

1. Vasaros dienos užimtumo paslaugas finansuoja Savivaldybės administracija ir vaiko tėvai (globėjai, rūpintojai).
2. Mokyklose vienos savaitės (5 darbo dienos) vieno vaiko užimtumo organizavimo kaina yra 228 Eur. 70 proc. (159,60 Eur) užimtumo organizavimo lėšų dengia Vilniaus miesto savivaldybė, 30 proc. (68,40 Eur) vaiko atstovai pagal įstatymą.
3. Jei vaiko tėvai (globėjai, rūpintojai) nepageidauja, kad vaikui būtų skiriamas maitinimas mokykloje, teikiant prašymą mokyklos vadovui turi pažymėti, kad nepageidauja, jog Vasaros dienos užimtumo paslaugų metu vaikui būtų teikiamas maitinamas mokykloje. Tokiu atveju vaiko atstovams pagal įstatymą vienos savaitės užimtumo kaina mokykloje yra 49,00 Eur.
4. Nustatytas Vasaros dienos užimtumo paslaugas savaitės mokestis nekinta, nepriklausomai nuo vaiko lankytų dienų skaičiaus per savaitę, išskyrus Aprašo 34 punkte nustatytus atvejus.
5. Mokestį užVasaros dienos užimtumo paslaugas vaiko tėvai (globėjai, rūpintojai) moka iš anksto už ateinantį mėnesį iki mėnesio 20 dienos pagal mokyklos pateiktą mokėjimo kvitą.
6. Mokestis už Vasaros dienos užimtumo paslaugas gali būti perskaičiuojamas ir lėšos grąžinamos šiais atvejais:
   1. jei vaiko tėvai (globėjai, rūpintojai) informuoja mokyklą apie vaiko Vasaros dienos užimtumo paslaugos nelankymą likus ne mažiau kaip 5 darbo dienoms iki lankymo savaitės pradžios;
   2. jei vaikas Vasaros dienos užimtumo paslaugos nelankė daugiau nei 5 darbo dienas iš eilės dėl ligos, iš informacinės sistemos „E. sveikata“ pateikus tai patvirtinantį dokumentą, nepažeidžiant Bendrojo duomenų apsaugos reglamento.
7. Vasaros dienos užimtumo paslaugos organizavimui Savivaldybės administracijos ir vaiko atstovų pagal įstatymą lėšos gali būti naudojamos:
   1. fizinių ar juridinių asmenų teikiamoms paslaugoms įgyvendinant vasaros dienos užimtumo veiklas apmokėti;
   2. vaikų dalyvavimo vasaros dienos užimtumo veiklose išlaidoms finansuoti;
   3. maitinimui;
   4. transporto išlaidoms, degalams;
   5. patalpų, tiesiogiai naudojamų vasaros dienos užimtumo veikloms vykdyti, nuomos ir komunalinėms, aplinkos ir kitoms išlaidoms veiklų įgyvendinimo laikotarpiu;
   6. išlaidoms, kurios reikalingos vasaros dienos užimtumo veikloms vykdyti, prekėms ir paslaugoms įsigyti ar nuomoti.
8. Aprašo 36 punkte nurodytos lėšos negali būti naudojamos:

36.1. fizinių asmenų darbo užmokesčiui ir su juo susijusiais privalomais mokėti mokesčiais;

36.2. rekonstrukcijos, remonto, statybos išlaidoms padengti ir ilgalaikiam turtui įsigyti;

36.3. įsiskolinimams padengti;

36.4. išlaidoms, susijusioms su lizingo, išperkamosios nuomos sutartimis;

36.5.išlaidoms, skirtoms Vilniaus miesto savivaldybės administracijos ir (arba) valstybės finansuojamų neformaliojo vaikų švietimo programoms, įskaitant ir formalųjį švietimą papildančio ugdymo programas, įgyvendinti;

36.6. išlaidoms, kurios finansuotos iš kitų Lietuvos Respublikos valstybės biudžeto ar Vilniaus miesto savivaldybės administracijos biudžetų lėšų, įskaitant Europos Sąjungos finansinės paramos ir kitos gaunamos finansinės paramos bei bendrojo finansavimo lėšas.

**VIII SKYRIUS**

**ATSISKAITYMAS UŽ GAUTŲ LĖŠŲ PANAUDOJIMĄ IR** **VASAROS DIENOS UŽIMTUMO PASLAUGOS PRIEŽIŪRĄ**

1. Finansavimą gavusios mokyklos iki gruodžio 5 dienos už gautų lėšų panaudojimą atsiskaito Savivaldybės administracijai, pateikdamos**:**
   1. pirminius finansinius dokumentus;
   2. vasaros dienos užimtumo paslaugos veiklos ataskaitą (3 priedas);
   3. mokyklos vadovo pasirašytą Vasaros dienos užimtumo paslaugą gavusių vaikų sąrašą (4 priedas). Sąraše prie kiekvieno vaiko būtina nurodyti, kiek dienų vaikui buvo teikiama Vasaros dienos užimtumo paslauga.
2. Mokyklos, šio Aprašo 37.2 ir 37.3 ir papunkčiuose išvardytus dokumentus pateikia **elektroniniu būdu per Savivaldybės administracijos elektroninių paslaugų valdymo sistemą** [www.vilnius.lt](http://www.vilnius.lt).
3. Aprašo 37.1 papunktyje nurodyti dokumentai pateikiami biudžetinei įstaigai „Biudžetinių įstaigų buhalterinė apskaita“. Mokykla, vykdanti savarankišką buhalterinę apskaitą, dokumentus teikia tiesiogiai Savivaldybės administracijos Apskaitos skyriaus Administracijos apskaitos poskyriui.
4. Nepanaudotos lėšos iki einamųjų metų gruodžio 5 dienos turi būti grąžinamos į Savivaldybės administracijos sąskaitą.
5. Lėšos turi būti naudojamos šiame Apraše apibrėžtai veiklai organizuoti. Lėšos, panaudotos ne Apraše nurodytai veiklai, Lietuvos Respublikos teisės aktų nustatyta tvarka išieškomos Savivaldybės administracijai.
6. Jei finansavimą gavusi mokykla nepateikia finansinių ataskaitų apie lėšų panaudojimą ir nevykdo kitų reikalavimų, nustatytų šiame Apraše, finansavimas gali būti sustabdytas, o lėšos teisės aktų nustatyta tvarka išieškomos.

.

**IX SKYRIUS**

**BAIGIAMOSIOS NUOSTATOS**

43. Vykdant Aprašo nuostatas, asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymu ir kitais teisės aktais, reglamentuojančiais asmens duomenų tvarkymą ir apsaugą.

44. Asmenys, pažeidę Aprašo reikalavimus, atsako teisės aktų nustatyta tvarka.

45. Veiksmai ir sprendimai, priimti įgyvendinant Aprašą, gali būti skundžiami teisės aktų nustatyta tvarka.

46.Vasaros dienos užimtumo paslaugos turi būti viešai skelbiamos ir informacija nuolat atnaujinama.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_